Papersnake/gushiwen huggingface dataset:
寄祖祕丞
李覯（宋代）

我本山田人，好尚与众异，
平生重交游，所得国无几。
昨者应茂才，西行觑朝美。
时当庆历初，选举宝多士。
茫茫帝王州，栖栖远行子。
携钱赁破屋，乞火蒸陈米。
鞍马到即卖，僮仆痴难使。
有时造公卿，努力向廛市。
数步则一歇，长吁乃能起。
衣冠信质野，言语欠婉媚。
阍人顾之笑，将命见而避。
往往得所请，跄跄向前跪。
何能剖怀抱，浪自慕尊贵。
贵人如天神，喘自生云气。
野夫等麋鹿，刍豢非所冀。
归来坐空窗。惆账夕不睡。
尘埃满须鬓，臭恶入口臭。
业已矢吾亲，中道岂可废。
僶俛待报闻，愁忧遂经岁。
二年正月晦，闲房适假寐。
有奴来啄门，手披择之刺。
承命惊下床，赤脚误穿履。
从来未识面，只是闻高第。
名显宦且达，见我当何为。
再拜请就席，熟视知可畏。
昂昂貌甚古，崖石掀氛翳。
浑浑气甚和，璞玉无芒锐。
高谈贯先哲，雅意在兹世。
昔人相遇间，一言犹合契。
今吾於择之，宁假再三计。
自此习往还，中心蔑疑贰。
如热息广厦，如饥享盛馈。
君授南康守，舟维蔡河涘。
我馆汴之阴，前去路则迩。
时时结帽带，踽踽寻英轨。
众人娇绮罗，相对纫兰芷。
朱絃自三叹，笑杀彼郑卫。
王命有期日，都门一反袂。
君行剧鸿轩，我处近匏系。
旷日及孟秋，皇慈始收试。
崇崇九门开，窈窈三馆秘。
主司隔帘帷，欲望不可跂。
中贵当枨闑，蒐索遍靴底。
呼名授之坐，败席铺冷地。
健儿直我前，武怒足防备。
少小学贤能，谓可当宾礼。
一朝在槛阱，两目但{左目右咢}眙。
捉笔析所问，移时数千字。
读书取大者，纤悉或靡记。
炙背虽自奇，宁当至尊意。
龙马腾天衢，驽骀合羞死。
量才与揣命，坦荡更何事。
振衣托归舟，河流迅弧矢。
淮清江且平，踰月在枕几。
及过庐山南，闻君初布治。
船樯既入岸，马首已来暨。
迎我到府署，相见共欣喜，
嫩橘摘千苞，肥鱼斫千尾。
萧晨彻骨清，佳境邀人醉。
高会虽暂欢，故园当速至。
草草成别愁，悠悠渡湖水，
是时东方曙，俄然北风厉。
阳乌畏威逃，江神以儒戏。
气象斗不同，波涛大可悸。
长帆张欲裂，孤舟荡无倚。
或从玉井出，或自银山坠。
篙工敛手立，脉脉无穷泪。
从者闭目坐，嗟嗟不敢视。
我时抚床歌，分作长江鬼。
所恨生劬劳，不孝而已矣。
祸福果无妄，险难行可弥。
脱身得平康，引领望乡里。
厥后过浃日，幸得见维梓。
入门何怡怡，{左饣右巽}具有甘旨。
稚女能纫针，骄儿偏生齿。
芟除闲草莱，疏通旧沼沚。
吾庐可终焉，生计由此始。
郡守方仁贤，学宫盛脩理。
踵门致勤恪，命我论经艺。
麻衣何纷纷，乡人子若弟。
不唯务章句，所欲兴礼义。
施为有本末，动静有纲纪。
蚤与鸡同觉，夜与月相值。
孳孳忘饮食，仓仓{左龠右斤}{左龠右斤}在文史。
时附南康书，或逢北来使。
尺素虽满前，话言难到耳。
殆及三年冬，闻君受朝寄。
名称按弄狱，势可平冤滞。
故人渐大任，贱子差自慰。
轩车日已远，翰墨益难致。
薄命良可伤，降灾浑未已。
是年之季冬，举家缠疫疠。
老母尚委顿，微躯盖蝼蚁。
形骸非我有，魂魄兴心离。
权柄在鬼物，功力非服饵。
晓突谁能炊，午关犹未启。
荏苒再周月，幸会天不弃。
春风动枯槁，甘雨浇根柢。
行行夏交秋，吉微凶不替。
高堂何戚戚，疾病日攒萃。
一夕脾臟间，发泄不复止。
诘朝问无言，日瞑口齿闭。
号呶诸儿孙，亲沓大鼎沸。
嗟哉当彼时，诚恐弗可讳。
医师相急热，巫覡雨经纬。
药草极酸辛，法术殚怪诡。
薄暮乃复苏，踰旬仅知味。
方兹恋庭闱，旋已对狱吏。
试言其所由，内省亦无媿。
有人同州闾，发迹自徒隸。
窃被儒衣裳，曾亡小材技。
突如游京邑，欲以干明叡。
朝家焉可欺，羁旅谋自济。
乃造黄纸书，便取青袍衣。
乘船归南方，敛板谒当位。
自言章奏奇，因藉宦官势。
诏文降自中，宰府不预议。
既云能占天，且曰善兴利。
江淮一经过，郡府十不啻，
到处争逢迎，莫能思处置。
转运苦爱奇，得之如国器。
故使按坑冶，庶可展才智。
小人靡忖度，假宠愈放肆。
行符索吏卒，圈印发传递。
阎闾望尘拜，州县从风靡。
遮道对缯彩，铺筵塞珠翠。
车骑前后呵，给使数百指。
何者为典刑，独自夸爪嘴。
在昔秦无人，绕朝赠之箠。
繄我非聋瞽，碌碌宁不耻。
作书贻谏官，奸诈患不细，
有诏令逮捕，按验取真伪。
是夫知计穷，诬我以罪戾。
上官犹眩惑，准例皆拘係。
幽幽圄犴中，愤愤争竞里。
周旋二十日，乃克见巧敝。
画地尚不入，丛棘曷可寘。
惟兹谢吾母，几不全发体。
教道亦难行，凡庸岂同志。
吁哉养英才，徒以钓积毁。
箧书归敝庐，庠门任芜秽。
去年仲夏后，盛暑若火炽。
郊园有余爽，蔬果聊可嗜。
时复观田畴，毕力奉耘耔。
人生但饱暖，此外皆淫侈。
思君非一日，欲去无双翅。
俄闻迁黄州，又说丁丧制。
古来圣与贤，谁不遭丑诋。
蜀日骇狗犬，夏鼎愁魑魅。
人寿有短长，孝子谩忧思。
灭性经所贬，节哀礼为是，
矧夫王佐才，简在唐虞际。
扬名以显亲，报德岂不{左是右韦}。
加饭句如愿，苍生犹有恃。
适时匪我长，不朽乃所擬。
道义果弗充，富贵反为累。
回宪本无官，桀纣焉得此。
俗子但相非，吾民已居易。
近者游葛陂，念君在衰枲。
作诗布幽怀，读之勿嗤鄙。
送清兄见天童并扣石溪
释绍昙（宋代）

前宝公兮后宝公，分身说法在玲珑。
访寻不用论宾主，十二面门元一同。
忆秋夜听客弹琴
许友（明代）

去年秋夜半，置酒高登临。萤火照金井，潭光映素心。

风寒生古树，脱叶如微吟。眠鸟不成梦，偷作三两音。

秋色入衣履，白月穿疏林。相对有古意，深幽归枯琴。
大蜀高祖潜龙日献陈情偈颂
贯休（唐代）

有叟有叟，居岳之室。忽振金汤，下彼巉崒。闻蜀风景，

地宁得一。富人侯王，旦奭摩诘。龙角日角，紫气盘屈。

揭日月行，符汤禹出。天步孔艰，横流犯跸。穆穆蜀俗，

整整师律。髯发垂雪，忠贞贯日。四人苏活，万里丰谧。

无雨不膏，有露皆滴。有叟有叟，无实行实。一瓶一衲，

既朴且质。幸蒙顾盼，词暖恩郁。轩镜光中，愿如善吉。
秋日闲居
杨朴（宋代）

忽闻高柳噪新蝉，厌暑情怀顿豁然。
庭槛夜凉风撼竹，池塘香散水摇莲。
鲈鱼鱠忆奔江浦，焦尾琴思换蜀弦。
莫遣金樽空对月，满斟高唱混流年。
游烟霞洞
蔡襄（宋代）

新晴特地入烟霞，道并南山转更赊。
幽磬过邻溪口寺，众鸡鸣午野人家。
洞深随溜先如雨，石古笼藤乱放花。
潘岳小园犹作赋，轻轩选胜乐无涯。
又怀章少峰别驾
王天性（明代）

天漏畴能起女娲，一春佳兴雨中赊。愁来故饮难醒酒，老去偏怜欲落花。

柱史岩无青鸟至，侍郎山有白云遮。文园尚觅长生药，海上仙人枣似瓜。
采莲曲
王昌龄（唐代）

荷叶罗裙一色裁，芙蓉向脸两边开。
乱入池中看不见，闻歌始觉有人来。
大堤曲四首 其一
孙作（明代）

日落襄阳城，月照大堤曲。绣颊似花红，含情江水绿。
水调歌头·今古几流转
叶梦得（宋代）

今古几流转，身世两奔忙。那知一丘一壑，何处不堪藏。须信超然物外，容易扁舟相踵，分占水云乡。雅志真无负，来日故应长。问骐骥，空矫首，为谁昂。冥鸿天际，尘事分付一轻芒。认取骚人生此，但有轻蓬短楫，多制芰荷裳。一笑陶彭泽，千载贺知章。
辛酸吟
邵雍（宋代）

辛酸既不为中味，商徵如何是正音。
举世未能分曲直，使谁为主主心平。
一剪梅四首 其四
奕绘（清代）

清温斗帐伴梅影。影影窗纱，人影窗纱。梦余诗思绕天涯，手中影耶，意中影耶。

拈来已是白牛车，说尽莲华，说尽楞伽。水沈烟篆惹盂茶，雪满袁家，香满林家。
送山阳太守李公
徐积（宋代）

维淮东南，孰为州最。曰李大夫，实劳于外。公虽老矣，方壮方刚。

处剧而静，不烦以详。大率郡县，事如草芒。而况楚州，车轮中央。

侯繇其冲，客出四旁。北迎大车，南乱巨航。

公移私讯，骈檄交章。大夫酬应，谈笑以将。大夫甚健，日力有馀。

事至立决，罪无囚拘。教以好语，完其体肤。据案而坐，处之须臾。

吏休两廊，庭中空虚。所以楚人，爱公之敏。挥刀截绳，弯弓射隼。

敏所以辅，其本则明。穷奸破伪，窥心见情。譬如工师，譬如良匠。

手无所设，目无所妄。物随以就，法随以施。大寻小尺，方矩圆规。

嗟民虽愚，所以有几。曰敏曰明，曰公有体。

曰不生事，曰不悖理。不阿不随，不激不诡。民以是悦，众以是和。

何以送之，其可弗歌。在昔奏事，实采谣言。凡我乡党，宜歌斯篇。
赠曾少卿
姜特立（宋代）

我诵茶山诗，不识茶山面。
今朝逢嫡孙，论诗得关键。
李杜不再传，苏黄才一见。
茶山子有孙，夜光同一串。
故家妙人物，笔底波澜健。
何当直两锋，看取空中箭。
早发湘中
杨凭（唐代）

按节鸣笳中贵催，红旌白旆满船开。

迎愁湓浦登城望，西见荆门积水来。
病中杂咏 其一
萨都剌（元代）

十日九风雨，深秋独闭门。积阴须自散，倚杖望朝暾。
送蒯司录归京
徐铉（宋代）

早年闻有蒯先生，二十余年道不行。
抵掌曾论天下事，折腰犹悟俗人情。
老还上国欢娱少，贫聚归资结束轻。
迁客临流倍惆怅，冷风黄叶满山城。
李国宾持服还吴寻返豫章邸诸君约诗为赠
王世贞（明代）

凤去洪都里，乌啼茂苑枝。琴弹不成调，箫奏有余悲。

荀令香时歇，何郎粉渐隳。唯余八公在，为返鬓边丝。
神山避暑晚行田间用陶渊明平畴交远风良苗亦怀新为韵 其三
许有壬（元代）

脱身豪侠窟，里氓缔新交。爱其心无阱，不较醉语譊。

生儿更有教，治地尽肥硗。禾黍已在眼，瓜蔬早登庖。

愧子良已多，况敢希由巢。
花心动·春词
阮逸女（宋代）

仙苑春浓，小桃开，枝枝已堪攀折。乍雨乍晴，轻暖轻寒，渐近赏花时节。柳摇台榭东风软，帘栊静，幽禽调舌。断魂远，闲寻翠径，顿成愁结。
此恨无人共说。还立尽黄昏，寸心空切。强整绣衾，独掩朱扉，枕簟为谁铺设。夜长更漏传声远，纱窗映、银缸明灭。梦回处，梅梢半笼残月。
和邹宣教
邓肃（宋代）

未须绝迹便餐霞，且饮当朝谏议茶。
法水有缘随远浪，污泥无计染莲花。
千篇信笔初无语，万里浮螺触处家。
已悟色空元不两，夔蚿何用更怜蛇。
三君咏·魏郑公（徵）
高适（唐代）

郑公经纶日，隋氏风尘昏。济代取高位，逢时敢直言。
道光先帝业，义激旧君恩。寂寞卧龙处，英灵千载魂。
题惠老松竹图
章甫（宋代）

江湖上懒行脚，松竹边聊卜邻。
妙处即三即一，画图非幻非真。
因使日本愿谒鉴真和尚既灭度不觐尊颜嗟而述怀
高鹤林（唐代）

上方传佛灯，名僧号鉴真。怀藏通邻国，真如转付民。

早嫌居五浊，寂灭离嚣尘。禅院从今古，青松绕塔新。

斯法留千载，名记万年春。
南乡子·醉罢黑瑶池
黎廷瑞（宋代）

醉罢黑瑶池。渺渺春云海峤归。画栋珠帘成昨梦，谁知。百姓人家几度非。

相对语斜晖。肠断江城柳絮飞。再见玉郎应不认，堪悲。也被缁尘染素衣。
偶书
方回（元代）

一夕五七起，起辄搔我头。
明月挂檐前，独饮凭危楼。
清晓上参井，黄昏移斗牛。
残暑未云退，幸已臻新秋。
天上有银河，化酒还肯不。
大醉更无梦，小醉亦无愁。
踏莎行
张抡（宋代）

身世浮沤，利名缰锁。省来万事都齐可。寻花时傍碧溪行，看云独倚青松坐。

云片飞飞，花枝朵朵。光阴且向闲中过。世间萧散更何人，除非明月清风我。
阅楞严经
静诺（清代）

青莲自是出淤泥，在处明心更不迷。寄语学人须著意，本来无染即菩提。
丧表姑挽词 其二
沈辽（宋代）

忆昔祖姑前，曾观八法妍。常嗟道韫在，终愧右军传。

幻化已委世，清明当作仙。松门一长恸，丹旐上新阡。
题灵光台壁 其二
释清远（宋代）

百骸溃散此日言，一物长灵异时语。此日长灵犹可知，异时溃散凭谁举。

可知所以有生灭，解举方能忘取与。光明寂照遍河沙，慎勿于中论尔汝。
寄芳洲先生 其四
徐瑞（宋代）

官衔雅似何水部，文学老于元道州。如此身名应贵重，世间清浊易同流。
屋漏诗
郑珍（清代）

溪上老屋溪树尖，我来经今十年淹。上瓦或破或脱落，大缝小隙天可瞻。

朝光簸榻金琐碎，月色点灶珠圆纤。春雨如麻不断绝，尔来正应花泡占。

始知瓦舍但名耳，转让邻茅坚覆苫。溜如海眼泻通窦，滴似铜壶催晓签。

入室出室踏灰路，戴笿戴盆穿水帘。伊威登础避昏垫，湿鼠出窟摩须髯。

尘桉垢浊谢人洗，米釜羹汤行自添。西间书室素完好，陈籍㞚几供便拈。

不虞一夕出意外，白蟫溺死埋缥缣。咸阳一炬怨秦火，似此宁更将人嫌。

桑土绸缪悔不早，无术得将诸窍阉。承以瓶盘桶罂缶，一器巧使二孔兼。

木皮竹萚亦有用，弥缝其阙通之檐。补苴制漏固穷计，塞流挽倒吾何谦。

妻孥坐对莫类蹙，不荷天慈心更恬。𪘶𪘶齧齧任相责，高明鬼瞰真吾砭。
即事
黄庚（元代）

花露研朱朝点易，药炉分火昼焚香。道人不管世间事，自觉閒中日月长。
记杂画·尝醋图
刘克庄（宋代）

酿者不沾唇，旁观吸者颦。
翁真堪宰相，妪亦可夫人。
红梅二首 其二
陆游（宋代）

雪里溪头已占春，小园又试晚妆新。放翁老去风情在，恼得梅花醉似人。
以云里帝城双凤阙雨中春树万人家为韵集古十四绝为户部白玢郎中题画 其二
程敏政（明代）

清溪一道穿桃李，汀畔数鸥閒不起。

日暮汀洲一望时，城外青山如屋里。
秦中怀古 其七
于式枚（清代）

燕齐迂怪逐波澜，张赵名豪竞射弹。几见神仙返东海，真成盗贼阻西山。

丹砂不救苍黄劫，白日凭探赤黑丸。一代乱源何处问，好迁豪杰实长安。
代家君答闻老诗三首
唐仲友（宋代）

流水高山举似谁，我惭善听匪钟期。
三诗历历皆可语，仿佛当时病可师。
四时白纻歌 夏白纻
沈约（南北朝）

朱光灼烁照佳人。
含情送意遥相亲。
嫣然一转乱心神。
非子之故欲谁因。
翡翠羣飞飞不息。
愿在云间长比翼。
佩服瑶草驻容色。
舜日尧年欢无极。
九曲亭
吴居厚（宋代）

山上盘旋九曲亭，春江满目与天平。
青蘋白鹭渔家屋，几幅轻绡画得成。
九日独登城上台感怀寄兄长 其一
彭汝砺（宋代）

九日独登城上台，南山望尽祇尘埃。黄华虽富纷纷菊，绿蚁谁同滟滟杯。

时节独催双鬓雪，利名还见此心灰。池阳星子多朋旧，能有音书万里来。
桐角
林景熙（宋代）

田家无律吕，声寄始华桐。
碧卷春风老，清吹野水空。
客心寒食后，牛背夕阳中。
不惹梅花恨，年年送落红。
正月十九日孟享从驾
洪咨夔（宋代）

黄繖中间一点红，绣云卤簿海棠风。
钧容声出云霄外，马上谁怜有老聋。
开元寺仁王院见丛竹偶书
强至（宋代）

一别琅玕数亩阴，七年飞梦绕家林。
北僧好事犹能种，偶向尘埃洒寸心。
欢喜二偈 其二
白居易（唐代）

眼闇头旋耳重听，唯馀心口尚醒醒。今朝欢喜缘何事，礼彻佛名百部经。
寄题赵昌父发深省斋
徐恢（宋代）

寄语前身杜拾遗，梦回深省不须疑。
钟声荐处浑闲事，荐起钟声未起时。
人生几何行
释文珦（宋代）

人生能几何，百年三万日。
一半睡中消，余寿或难必。
钟鼎与轩裳，总是牢笼物。
贪夫所甘心，宛转无由出。
富贵乾常劳，贫贱乾常逸。
所以箕山人，不为唐尧屈。
风雨寄贡甫
刘敞（宋代）

积雨不自已，季秋闻惊雷。行子方远道，憔悴感我怀。

流潦纷纵横，高冈蔚崔嵬。左右无所睹，出入蒿与莱。

百步一踯躅，十步一徘徊。村墟断人烟，沈灶或产蛙。

日月悬一隅，云雾安得开。天远人事迩，劳生使心哀。

独不如凫鹄，奋翼超高飞。相望空长叹，抚襟泣如颓。
秋夜闻蛩和壁间韵
史慥之（宋代）

霜气添秋肃，蛩声入夜清。
为谁衣未织，向我语偏明。
庭外三更月，床头万里情。
凄然如有诉，愁思动人生。
寄少白诗后因问讯小潘
舒岳祥（宋代）

诗翁山膊鬓飕飕，只向岩幽了白头。
欲共君家阿戎语，蝉联书笥吐难收。
九坝
赵旭（清代）

凶山锯齿排，槁壤釜底狭。恃兹竟倡乱，狂徒岂畏法。

激变纵有由，芟夷关夙业。事平不值哂，势盛任威胁。

强拒弱则避，首鼠甘与狎。后死如见贼，几人志不怯。

官勿蜣转粪，民防虎出柙。好安上下分，重见王泽洽。
和王维三首
胡寅（宋代）

素不能诗复戒吟，辱君笙鹤堕清音。
何须风月三千首，已洗尘埃一寸心。
和孔武仲金陵九咏 其四 天庆观
苏辙（宋代）

兴废不可必，冶城今静祠。松声闻道路，竹色净轩墀。

江近风云改，亭深草木滋。孤坟吊遗直，狂闇闵元规。
句 其八
范镇（宋代）

回头恋翠峰，云与烟相袭。
思归赤松村呈松阳子
李德裕（唐代）

昔人思避世，惟恐不深幽。禽庆潜名岳，鸱夷漾钓舟。

顾余知止足，所乐在归休。不似寻山者，忘家恣远游。
览进醇老诗卷
郭祥正（宋代）

羁栖海上州，岁晚得师游。句泻碧潭月，篇成清夜秋。

云根龙洞锁，花气蜜房收。此理何人达，营营枉白头。
思归
晁说之（宋代）

忽有故园梦，秋冬恨不胜。
菊难月掩映，梅耐雪冯陵。
客斗南唐墨，僧禅後夜灯。
如何不归去，京国脚腾腾。
端明李侍郎挽歌三首
梅尧臣（宋代）

少年为侍从，名誉竟轩腾。
每吐胸中凤，宁容笔上蝇。
受厘延汉室，被谤过周陵。
今日泉宫启，师臣秩增礼。
满庭芳 其一 荷花
赵长卿（宋代）

竹飐斜梢，荷倾馀沥，晚风初到南池。雨收池上，高柳乱蝉嘶。

冉冉莲香满院，夕阳映、红浸庭闱。凉生到，碧瓜破玉，白酒酌玻璃。

思量，浮世事，枯荣辱宠，欢喜忧悲。算劳心劳力，得甚便宜。

粗有田园笑傲，拣些个、朋友追随。好时景，莫教挫过，撞著醉如泥。
移居为镏朝佐通守赋
高逊志（明代）

佐郡辞簪绂，移居远市廛。楼高饶爽垲，地癖喜幽便。

芳树层檐合，嘉蔬隙壤连。承颜倾孝敬，视膳沃肥鲜。

制锦声华满，分符惠化传。舆谈誇息驾，醇饮愧张筵。

缱绻情弥厚，殷勤意更专。铨曹行考绩，未许赋归田。
南郊庆成口号二十首 其五
周密（宋代）

和气排冬午夜春，列星呈瑞午阶明。千官执玉萧芗远，静听登歌奏六成。
句 其三十
徐俯（宋代）

虎头玉照南北岭，麟角石盆三两峰。
秋暮会古心上人
王翰（唐代）

远公与我云间别，几度西风海上秋。白发时来还自笑，青山归去与谁游。

薜萝久负孤灯梦，猿鹤应同两地愁。相对空林今夜月，清光迟尔少淹留。
旅居独夜
朱谋堚（明代）

吟苦竟忘寐，一灯孤影人。溪楼连夜雪，山县隔年春。

水碓响空涧，石床生薄尘。寒更过桥去，还向酒家亲。
裴端公使院，赋得隔帘见春雨
包何（唐代）

细雨未成霖，垂帘但觉阴。唯看上砌湿，不遣入檐深。

度隙沾霜简，因风润绮琴。须移户外屦，檐溜夜相侵。
浣溪沙
钱继章（清代）

睡损眉黄澹未添，凤屏残麝透花尖。下阶幽梦背人占。
柳外疏莺声睨睆，竹边归燕语呢喃。斜风细雨隔重帘。
踏莎行
陈尧佐（宋代）

二社良辰，千家庭院。翩翩又见新来燕。凤凰巢稳许为邻，潇湘烟暝来何晚。

乱入红楼，低飞绿岸。画梁时拂歌尘散。为谁归去为谁来，主人恩重珠帘卷。
寄户部杨友直
王懋德（元代）

柳绕柴扉水绕村，黄鹂初转已春分。东风吹散梨花雨，醉卧青山看白云。
送外舅杜侍御使陕西自徐州移作
晁补之（宋代）

建隆以来论人物，得士与古相低昂。
人才历数仁祖世，后生嵬琐无复望。
老成寂莫典刑在，杜公玉立映班行。
少时学问圣贤说，松柏岁寒观老节。
得官乌府不须臾，正色空闻动帷闼。
铄金众口未必然，天与名城慰萧屑。
王师顷缚山西酋，朝廷却怀西顾忧。
凉州旄钺何足恃，岐陇须公勤传邮。
平生经国有雅意，乘流得坎惟所值。
作官施设要近民，金马严徐等儿戏。
诏书宽大人乐生，吏安为弛威不行。
金城那可无粟守，尧舜与民宁并耕。
茶盐资国何必古，俗儒徇名不知务。
精神折冲在本强，要以雍容在苍遽。
知无不为公自期，岂弟君子神所私。
秦山渭水照车马，属城列县观威仪。
此行属任良不恶，金鱼新佩明光墀。
谁言直谏居内少，淮南盗铸烦抚绥。
时平王度日金玉，岁晚汲公还见思。
水调歌头 其一 题舫斋
李昴英（宋代）

郭外足幽胜，潮入涨溪流。舫斋小小一叶，老子日遨游。

管领白蘋红蓼，披戴绿蓑青箬，直钓任沈浮。玉楼饱鲈脍，雪阵狎沙鸥。

个中眠，个中坐，个中讴。个中收拾诗料，觞客个中留。

休羡乘槎博望，且听洞箫赤壁，乐处是瀛洲。日月荡双桨，天地一虚舟。
昭君怨
吴潜（宋代）

小雨霏微如线。人在暮秋庭院。衣袂带轻寒。睡初残。

脉脉此情何限。惆怅光阴偷换。身世两沈浮。泪空流。
同李汉老登高斋
刘子翚（宋代）

飞梯百级转层峦，政喜登临著眼宽。
海上波涛连阆苑，日边尘土暗长安。
乱来世事终无定，春尽羁愁岂一端。
赖有谪仙能喜客，时陪杖履得雄观。
闲游二首 其二
陆游（宋代）

好事湖边卖酒家，杖头钱尽惯曾赊。垆边烂醉眠经日，开过红薇一架花。
春日杂兴
方岳（宋代）

野性最於鱼鸟亲，自知不是世间人。
生成雪壑冰崖面，收得烟蓑雨笠身。
杨柳春来青眼旧，山林老去白头新。
毋多感慨令君瘦，独立斜阳一欠伸。
杂兴二首 其二
郑刚中（宋代）

村酒向人虽是薄，寒梅于我未全疏。山斋独酌已半醉，自看小童寻晚蔬。
幽庙
梅尧臣（宋代）

老狐依丛祠，妖横起百怪。
巢枭助鸣声，穴兔资狡狯。
巫绐神灵言，俗奏饮食拜。
三年空祷祈，万疾无愈差。
膻臊日已炽，疑畏谁敢懈。
近者勇丈夫，发揭窟乃坏。
始时惊其狂，今尽喜其快。
尨茸毛尚存，独使尾徒大。
庙貌更一新，愿以邪为戒。
咏松石
林希逸（宋代）

生生化化果何如，物类虽殊气不殊。疏密尚留松脉理，嵁岩却是石肌肤。

今身肯羡陈三品，往事堪羞秦大夫。斸药仙翁何处问，云根还似树根无。
见雁有怀
黄庚（元代）

满眼西风忆故庐，亲朋音问久相疏。
年年江上无情雁，只带秋来不带书。
禽言十咏·如恶
姚勉（宋代）

烟林望帝声思归，风枝齐后音凄悲。
如何入水化为鸟，犹诉姑恶无停时。
纯孝通神泉鲤跃，冤气感天霜为虐。
蛴螬有味安得珍，妇自不贤姑不恶。
江神子·虚中空外认盈盈
王哲（金朝）

虚中空外认盈盈。喜前程。看分明。占得真坚，慧照助新声。五座明开通出入，任来回，好游行。高峰□上便纵横。结云棚。结云棚。势峥嵘。滚出灵光，一点似朱樱。彩色般般笼罩定，处清凉，永长生。
寄台州瑞岩高原禅师住灵隐
释梵琮（宋代）

水出在高原，源深到冷泉。
饮者秃却舌，嗅者鼻孔穿。
口鼻两俱丧，妙用绝正偏。
侧耳与招手，听猿同呼猿。
藤萝影里石磊磊，双涧合流波涟涟。
两来北来脚下过，欲知冷暖待驴年。
十月既望凤皇山晚归
贝琼（元代）

村黑畏冲虎，且复归柴门。风林月未出，宿鸟争且喧。

浮云忽断续，万丈飞金盆。湛湛天宇高，光气相吐吞。

我行月还逐，是身亦无根。试求不死药，飞腾同久存。

老妻有斗酒，洗盏当前轩。酌酒消我忧，万事俱忘言。
喻叔奇采坡诗一联云今谁主文字公合把旌旄为韵作十诗见寄某惧不敢和酬以四十韵
王十朋（宋代）

斯文韩欧苏，千载三大老。苏门六君子，如籍湜郊岛。

大匠具明眼，一一经选考。岂曰文乎哉，盖深于斯道。

诸公既九原，气象日衰槁。山不见泰华，水但识行潦。

词人巧骈俪，义理失探讨。书生蔽时文，习义未易澡。

著述岂无人，纷纷谩华藻。有如分裂时，僭伪各城堡。

同年广文君，所作非小好。高吟薄风雅，古学穷浑灏。

读史正豕亥，观诗辨形夭。千篇冰玉清，万字波澜浩。

心慕大手笔，所恨生不早。乡令门及韩，不类端可保。

赏识遇欧坡，当为箧中宝。声名终不掩，光艳姑自葆。

嗟我最不才，兀兀首空皓。半生槐踏黄，晚景盖张早。

出守屡及瓜，还家仅尝稻。田园荒渊明，江梅客张镐。

尘埃未能脱，忧患苦相恼。愁攒卧蚕眉，痛彻伏犀脑。

何当归故山，已书下下考。钟笔况久阁，卢经徒独抱。

古文如金城，偏师讵容捣。小诗时自遣，句法未知造。

广文贤关旧，声气同湿燥。食共朝齑辛，案对夜萤薧。

策杖游西湖，寻梅插晴昊。鄱有九十日，呼酒罗脯枣。

浔阳三年别，心若风中纛。书来问安温，仍效世俗祷。

手写十新诗，价重百磲碯。情意何勤勤，许与太草草。

那能把旌旄，但可供洒扫。胡为以西子，国色沉嫫媪。

前言盖戏耳，细读笑绝倒。却将寄来诗，录附雅戏藁。
有感三首 其一
陆文圭（元代）

场屋当年负隽声，白头牢落竟何成。一生受用兔园册，千载应无麟阁名。

被服易招山鸟怪，题诗难学野狐精。羊裘老弃渔滩上，印绶新加少傅荣。
观八阵图
刘禹锡（唐代）

轩皇传上略，蜀相运神机。水落龙蛇出，沙平鹅鹳飞。

波涛无动势，鳞介避馀威。会有知兵者，临流指是非。
自柳至平乐书所见四首 其四
袁帙（明代）

昭平滩险恶，最险是龙头。药弩弦齐彀，铜刀鞘屡抽。

红巾翻把隘，白昼竞钩舟。倘得山韩将，狐群岂足忧。
短歌行
罗与之（宋代）

金谷桃李丛，畚插费培植。
寒冰犹未泮，花叶已薿薿。
贞松生南山，石老厥土瘠。
春回气尚浅，生意几欲息。
东皇本无私，托根异形色。
曾谓天地功，不及粪壤力。
上孙使君
贯休（唐代）

圣主得贤臣，天地方交泰。恭惟岳精粹，多出于昭代。
君侯握文镜，独立尘埃外。王演俗容仪，崔陵小风概。
馨香拥兰雪，峻秀高嵩岱。嵇松领岁寒，庄剑无砻淬。
威棱玉霜直，匠石金槌大。诗穿明月珠，道拍安期背。
中兴鸾凤集，直道风云会。万卷似无书，三山如历块。
德乎天所纵，清矣谁堪对。有法在朝端，无尘到冠盖。
具瞻从密勿，旦夕调鼎鼐。为君整衢尊，为君戢蕃塞。
岂知吾后意，忧此毗陵最。亲手赐彤弓，苍生是繄赖。
下车邻寇散，是物冰壶内。龚遂爱廉平，次公太繁碎。
袴襦砧动地，父母歌闤闠。□雪锁戈鋋，非烟绕旌旆。
宁思子产冰，肯羡任棠薤。忽如春再来，不独天重戴。
昂藏海峤鹤，冷碧仙庭桧。物物动和气，家家有新态。
芙蓉开帟幕，锦帐无纤壒。鼓角穿冻云，恩波动耕耒。
奸回改精魄，礼教书绅带。必于尧舜日，还似房杜辈。
野人有章句，格力亦慷慨。若不入丘门，世间更谁爱。
句
裴谐（唐代）

风回山火断，朝落岸冰高。（《湘江吟》）

名终埋不得，骨任朽何妨。（经杜甫坟，见《诗话总龟》）
水调歌头·悟得天仙诀
林辕（元代）

悟得天仙诀，参透祖师关。坎离颠倒，归根复命片时间。也不持斋受戒，也不行藏语默，也不坐禅圆。因甚同门士，废寝更忘餐。觅黄芽，擒已汞，结还丹。尘情事冗，般般应接道无干。也莫去妻逐妾，也莫抛儿弃女，也莫说休官。混饮太玄酒，个个会乘鸾。
赠嫂（序云阿嫂相疑留诗）
韦璜（唐代）

赤心用尽为相知，虑后防前只定疑。

案牍可申生节目，桃符虽圣欲何为。
喜迁莺·欲明真趣
姬翼（元代）

欲明真趣。便扫荡多方，亡羊岐路。脱落皮毛，惟存真实，绝尽向路行步。一朵玉莲开展，不受纤尘点污。收绛雪，饮玄霜依旧，神丹圆聚。自得无疑虑。独向翠微，手植无根树。景气横空，灵源浴月，光彩一路挥布。万斛宝珠莫比，拥护收藏坚固。神莫测，鬼难呼，功满骖鸾归去。
在江陵叹年伤老诗
鲍照（南北朝）

五难未易夷。
三命戒渊抱。
方瞳起松髓。
頳发疑桂脑。
役生良自休。
大患安足保。
开帘窥景夕。
备属云物好。
翾翾燕弄风。
袅袅柳垂道。
池渎乱苹萍。
园楥美花草。
节如惊灰异。
零落就衰老。
颂古十六首
释心月（宋代）

天寒人寒，影草探竿。
总在里许，振鬣摆尾，
水面依然平似砥。
浩然子观筇竹杖
张继先（宋代）

本是子猷园里枝，今朝他取手中携。
自怜高节虚无物，野外山行得共伊。
鸟雀近人
苏轼（宋代）

吾昔少年时，所居书室前，有竹柏杂花，丛生满庭，众鸟巢其上。武阳君恶杀生，儿童婢仆皆不得捕取。鸟雀数年间皆巢于低枝，其鷇可俯而窥也。又有桐花凤四五百，翔集其间，此鸟羽毛至为珍异难见，而能驯扰，殊不畏人，闾里间见之，以为异事。此无他，不忮之诚，信于异类也。

有野老言：“鸟雀巢去人太远，则其子有蛇鼠狐狸鸱鸢之忧，人既不杀，则自近人者，欲免此害也。”由是观之异时鸟雀巢不敢近人者以人为甚于蛇鼠之类也。苛政猛于虎，信哉！
次芜湖闻张彦晋船已行
王质（宋代）

陆路如蛙钝，江流似马驰。不嫌君去速，只恨我来迟。

儿女三杯酒，溪山五字诗。英豪到此地，莫更问何时。
华亭十咏 其五 秦始皇驰道
唐询（宋代）

秦德衰千祀，江滨道不脩。相传大堤在，曾是翠华游。

玉趾如将见，金椎岂复留。怅然寻旧迹，蔓草蔽荒丘。
泛舟松江
白玉蟾（宋代）

白酒黄封冽以妍，鲈鱼买得一双鲜。
舟行无浪无风夜，人在非双非雨天。
醉熟不知天远近，梦回但见月婵娟。
垂虹亭下星如织，云满长洲草满川。
桃源观
章颖（宋代）

绕馆参天万树松，倚栏时见翠重重。一坰晓雾浮天外，半夜秋涛落枕中。

莫雨断猿愁羃历，夕阳飞鸟度屏风。采苓欲问长生诀，只恐云迷路不通。
赠李盘居
陶安（明代）

有客骨气清，南来自仙都。眷此山水地，相逢意交孚。

游神于先天，理象穷六虚。炯然双瞳光，为人辨荣枯。

流观文物海，妙泄造化枢。上有星纬垣，下有龙穴区。

甲子起上元，万古数不渝。溯流探其源，奇言如贯珠。

蹇余久岩壑，澹素以自娱。坐视岁月迁，不忍弃诗书。

朋游或要津，笑我犹癯儒。子来筮卦画，谓当应时需。

窗前共尊酒，谈笑忘羁孤。天高秋气肃，鸿雁来宾初。

去意不可留，赠之乏琼琚。岂无小山徒，招隐上亨衢。

猗彼盘中人，宁久盘中居。时至谅毋失，江左暂踟蹰。
兴庆池禊宴
刘涣（宋代）

清明佳节属良辰，行乐东郊宴席宾。
风柳不胜春气力，露花无奈晓精神。
管丝远近青堤上，楼阁高低渌水滨。
多少舣舟何所用，府公便是济川人。
代吴守与赵侯为寿 其五
刘过（宋代）

夜上南楼望玉京，将星光底寿星明。不须便即骑黄鹤，且为皇家致太平。
江南书情二十韵寄秘阁韦校书贻之商洛宋先辈垂文二同年
皮日休（唐代）

四载加前字，今来未改衔。君批凤尾诏，我住虎头岩。

季氏唯谋逐，臧仓只拟谗。时讹轻五羖，俗浅重三缄。

瘦去形如鹤，忧来态似獑。才非师赵壹，直欲效陈咸。

孤竹宁收笛，黄琮未作瑊.作羊宁免狠，为兔即须毚。

枕户槐从亚，侵阶草懒芟。壅泉教咽咽，垒石放巉巉.

掣钓随心动，抽书任意杴.茶教弩父摘，酒遣僰童监。

默坐看山困，清斋饮水严。藓生天竺屐，烟外洞庭帆。

病久新乌帽，闲多著白衫。药苞陈雨匼，诗草蠹云函。

遣客呼林狖，辞人寄海螊。室唯搜古器，钱只买秋杉。

寡合无深契，相期有至諴.他年如访问，烟茑暗髟髟。
汪运干饷酒
方岳（宋代）

酒吾甚爱径须醉，快洗平生老瓦盆。
中有笔峰能画我，一牛横笛过孤村。
谪居海上
熊皦（唐代）

家临泾水隔秦川，来往关河路八千。

堪恨此身何处老，始皇桥畔又经年。
得浙西郝判官书未及报闻燕王移镇京口…田书记消息
徐铉（宋代）

秋风海上久离居，曾得刘公一纸书。淡水心情长若此，

银钩踪迹更无如。尝忧座侧飞鸮鸟，未暇江中觅鲤鱼。

今日京吴建朱邸，问君谁共曳长裾。
秦楼月 其三 美人魂
徐石麒（清代）

垂帘幕。重重不锁春飘泊。春飘泊。柳丝花朵，几时牵著。

睡乡写勾相思约。黄鹂窗外休轻薄。休轻薄。巫山正稳，不须惊觉。
甲子春过浙和周去华韵五绝
史尧弼（宋代）

满眼残红正乱飞，端如棹入武林时。
此身也是鹪鹩样，乞与桃林借一枝。
飞来峰
陈孚（元代）

寒峰插天出，玲珑万菡萏。微风起松际，怪石势摇撼。

上有百尺松，幽花缀红糁。野猿忽跃去，滴下露千点。

回首冷泉亭，天镜光潋潋。游姬长眉青，娇童两髦髧。

平生山水癖，如人嗜昌歜。对此一壶酒，玉色翻醉脸。

路逢老祝发，绛袍金光闪。兹山信自佳，恨为缁尘染。

置之且复醉，天竺鼓紞紞。
次韵张子华中秋感时
陈著（宋代）

乾坤万里一长吁，老惫悠悠据槁梧。
未死自惭前死欠，有生不槁此生无。
纵闻新诏开途辙，难把陈言入范模。
寄语嵩峰子张子，山林深隐是耆儒。
用薛郎所寄示诗三韵
晁公溯（宋代）

阿传议酒食，察贰更廉空。
开瓮鸭头绿，磨刀鱼眼红。
报功他日在，食淡暂时同。
富贵行自致，圣时无道穷。
雪霁独登南楼
范成大（宋代）

雪晴风劲晚来冰，楼上奇寒病骨惊。雀啄空檐银笋堕，鸦翻高树玉尘倾。

青帘闪闪千家静，黄帽亭亭一水横。坐久天容却温丽，一弯新月对长庚。
句 其一
洪刍（宋代）

眼中人物东西尽，肺病京华故倦游。
太一湫
杨云翼（金朝）

四崖环抱镜光平，数亩澄泓石底清。寒入井头千丈雪，净涵嵓底一天星。

傍人争出鱼依势，衔叶飞来鸟护灵。日日东风送潮出，只应绝顶透沧溟。
旅次上饶溪
张祜（唐代）

碧溪行几折，凝棹宿汀沙。角断孤城掩，楼深片月斜。

夜桥昏水气，秋竹静霜华。更想曾题壁，凋零可叹嗟。
浪淘沙 春夜
吕采芝（清代）

炉袅麝香浓。花影重重。梦醒倚枕意还慵。试问海棠知道否，昨夜东风。

憔悴鬓云松。蹙损眉峰。衔泥雏燕觅芳踪。无那新愁愁怎解，明月帘栊。
偈颂四十一首
释慧晖（宋代）

小春霜刃，大家雪机。
一堂禅侣，三世节制。
时光可惜，岁花不留。
自晨至暮，吃饭饮茶。
道者一个，无得禅心。
从生至老，著衣谈笑。
道流半个，莫知自心。
徒劳念情，不识玄旨，
苦哉悲矣。贫道孤老，
走年难击。谨劝云众，
一生归信。
宫人斜绝句
权德舆（唐代）

一路斜分古驿前，阴风切切晦秋烟。

铅华新旧共冥寞，日暮愁鸱飞野田。
吉祥寺薛宪副拈出韵
王越（明代）

竹声清与鸟声兼，花影重重转过帘。更是隔溪山顶上，白云如笠半垂檐。
下营晓行二首
方回（元代）

月淡云浓弄晓晴，草中白处路微明。
垂鞭缓辔十余里，始听鸣鸡第一声。
海棠
任希夷（宋代）

海棠花上问春归，岂料春风雪满枝。
应为红妆太妖艳，故施微粉着胭姻。
减字木兰花
严绳孙（清代）

华灯影里，才饮香醪吾醉矣。试问梅花。春在红桥第几家。

韶光弹指。欲说心情都不是。目断惊鸿。暮雨萧萧几阵风。
同前以诗代书
马云奇（唐代）

古来同病总相怜，不似今人见眼前。且随浮俗贪趋世，肯料寒灰亦重燃。
春日对花有感
陆游（宋代）

夭夭枝头花，郁郁地上草；方春万物遂，我乃独衰槁。
少时喜方药，晚亦学黄老，又非爱名宦，壮岁迹已扫，如何过八十，尚复未闻道？伛行阡陌间，齿摇而发缟。
名山可巢居，决去恨不早。
宴坐精思床，犹能养梨枣。
同区白斋梁毅所江虚谷伦右溪何古林宴饮席中限杜韵三首 其二
王渐逵（明代）

濛濛竹径压云寒，黯黯微花带雨残。溽暑尽随闲里散，好山宜共静中看。

青灯短榻情何限，白雪阳春和独难。须信市城饶福地，莫将鸡犬羡刘安。
题沈氏酒垆四首 其四
蒋春霖（清代）

兰陵秋冷隔江潮，莺柳烟堤昔梦消。解唱清真旧词句，天涯肠断沈梅娇。
论语绝句 其七十五
张九成（宋代）

一诺要之不可轻，古人于事贵能行。若还行得方为诺，不尔徒言未必诚。
听琴诗
萧悫（南北朝）

洞门凉气满，闲馆夕阴生。弦随流水急，调杂秋风清。

掩抑朝飞弄，凄断夜啼声。至人齐物我，持此悦高情。
朝雨
张耒（宋代）

幽居感节物，僧舍值朝凉。
空檐落寒雨，滴滴响秋堂。
低飞林昌翮，湿羽不能翔。
危叶别故枝，幽花泫晚芳。
悠悠清夜眠，促织催朝光。
日月怆已徂，吾行独迷方。
采采幽圃兰，岁晚日馨香。
君子健明德，勿为儿女伤。
即事
陆游（宋代）

萧骚白发满纶巾，犹是人间诗酒身。
湖上悲秋新有作，眼边败意绝无人。
稻粱栖亩雁初下，烟水粘天鸥自驯。
堪笑推移成老大，时时几杖接乡邻。
浣溪沙
卢炳（宋代）

水阁无尘午昼长。薰风十里藕花香。一番疏雨酿微凉。

旋点新茶消睡思，不将＿醁恼诗肠。阑干倚遍挹湖光。
无题
种放（宋代）

楼台缥缈路岐傍，共说祈真白玉堂。
株树风高低绛节，灵台香冷醮虚皇。
名传六合何昭晰，事隔三清限渺茫。
欲识当年汉家意，竹宫梧殿更凄凉。
蒙用诸人韵赋诗见贻复用韵谢之
晁说之（宋代）

昔人何事爱吾庐，燕雀鸾凰不并居。
乡社鸣琴欣日永，宦游退并恨风初。
迷楼赋罢梦何处，双扇诗成泪不疏。
莫问今朝多白发，年时曾奏万言书。
杜宇
释行海（宋代）

蜀水蜀山归路迷，烟林春晚草萋萋。
野花如血无人管，空向长安枝上啼。
双桥
刘摰（宋代）

危桥相向翼高堂，步步行空跨石矼。汉外夜惊灵鹊度，雨中秋卧綵虹双。

烟开从此瞻瀛岛，路远何时过楚江。记得扁舟绿杨岸，画栏朱柱对篷窗。
玄武门观市一首
黄省曾（明代）

显敞遵彤陛，氤氲度紫房。懋迁荆璧丽，孳货彩文光。

玉貌红章使，金钱绮服郎。为求人世宝，因向九天张。
酬乐天见寄
刘禹锡（唐代）

元君后辈先零落，崔相同年不少留。华屋坐来能几日，

夜台归去便千秋。背时犹自居三品，得老终须卜一丘。

若使吾徒还早达，亦应箫鼓入松楸。
酬盘隐别驾 其一
释居简（宋代）

早悟玄元一曰慈，持身有本是无私。戒将重帚伤蝼蚁，弗买生鱼喂鹭鸶。

桂实松高宜寿此，竹清梅瘦亦如斯。吟成换得神仙骨，不枉凭阑撚断髭。
次韵阎甥伯温池上八首
晁补之（宋代）

池深不可临，际水作石磴。
尘埃搅百里，得此亦差胜。
晨朝看雨坐，蛙喜律吕应。
有儿不鼓箧，共此疏懒兴。
渡桑间
李贽（明代）

逢人勿问我何方，信宿并州即我乡。明日桑间横渡去，两程又见梅衡湘。
厂肆式古堂主人以宋拓本蜀石经残本见示作歌纪之
叶名澧（清代）

式古堂中富名翰，示我一册尤魁奇。发编古采动心目，孟蜀刻石存孑遗。

《春秋左氏》第十五，一万二千文有奇。以注附经昔未见，潜研数纸当时推。

廿年前遇陈仲虎，模版成帙欣相贻。醵金将助幸同学，风流儒雅堪追思。

安得好事踵斯举，万本流播经生帷。淮东丁叟储汴刻，昨者刘览今神驰。

矧兹宝墨更希有，摩挲何让商周彝。率更笔势宛亲授，余事亦复凌等夷。

孙张杨周各骋誉，写孤经者知为谁。惜哉计赢不能夺，持璧欲返空嗟咨。
水调歌头 其三
葛长庚（宋代）

误触紫清帝，谪下汉山川。既来尘世，奇奇怪怪被人嫌。

懒去蓬莱三岛，且看江南风月，一住数千年。天风自霄汉，吹到剑峰前。

做些诗，吃些酒，放些颠。木精石怪，时时唤作地行仙。

朝隐四山猿鹤，夜枕一天星斗，纸被里云眠。梦为蝴蝶去，依约在三天。
玉笥白云为胡祭酒题
杨荣（明代）

江南多胜地，玉笥古名山。扶舆孕灵秀，叠嶂森层峦。

洞天何泬寥，羽驾不可攀。琅玕相蔽亏，芝草良足餐。

君家在其麓，华屋依林间。石田垦膏腴，金川泻潺湲。

缅昔风尘际，避乱去乡关。占籍豫章城，东湖幽且閒。

惟君富文学，声华播人寰。诸生仰模范，象笏联清班。

两京日遨游，抚时觉衰颜。先茔在故乡，迢迢隔云端。

松楸覆泉台，霜露凄以寒。沈思不得往，托此图画看。

摩挲发遐想，日夕增长叹。顾兹纯孝心，展转弗遑安。

摅辞迪后昆，贻谋垂不刊。
咏西湖十洲 菊花洲
刘珵（宋代）

金蕊含香冒雨开，清无俗格绝尘埃。休嗟不及东篱下，也有幽人载酒来。
寄赞宁上人
王禹偁（宋代）

支公兼有董狐才，史传修成乙夜开。
天子远酬丹诏去，高僧不出白云来。
眉毫久别应垂雪，心印休传本似灰。
若念重瞳欲相见，未妨西上一浮杯。
峡山寺 其三
朱次琦（清代）

栖湾古凝碧，题句不能终。照眼此杯水，曾窥苏长公。

蛟鼍寒不睡，松桥远生风。欲语无生法，收心息梵宫。
赭阳酒民歌
田雯（清代）

赭阳土风古罕有，潘水清甘酿作酒。比屋麴米各斗强，多者百缸少十瓿。

糟床下注鹅子黄，味较索郎辄不丑。此风不变已千年，传来疑是杜康后。

凌晨孤斟带微醺，出门醵饮呼其偶。分曹浮白鲜虚日，或三五人或八九。

伯伦便埋岂为酣，王绩之乡此居首。快哉举国皆欢伯，可惜无螯空左手。

以醒为醉醉为醒，孰好鼓瑟孰击缶。前年刺史来新官，眼花落井印悬肘。

沈湎一临听事堂，薄书置左杯斝右。国人疾趋称兕觥，茗艼骑马舆隶走。

如此真可博通侯，加以九锡赐圭卣。我亦逢车流涎者，信宿那能停大斗。

漫云习俗善移人，鲁人猎较孔所取。男耕女织何未闻，愿除麴蘖戒童叟。

莫教嵇康李白知，老生常谈同敝帚。软饱登途太匆匆，夕阳在山鸦鸣柳。
重过代州赠李处士因笃在陈君上年署中
顾炎武（明代）

雁门春草碧，且复过滹沱。为念离群友，三年愁绪多。

鲁酒千钟离不快，龟山蔽目齐都隘。却来赵国访廉颇，还到关中寻郭解。

陈君心事望诸俦，吾友高才冠雍州。玉轴香浮铃阁晓，彩毫光照射堂秋。

人来楚客三闾后，赋似梁园枚马游。句注山边馀旧垒，五原关下临河水。

青冢哀笳出汉宫，白登奇计还天子。穷愁那得一篇书，幸有心期托后车。

又逐天风归大海，好凭春水寄双鱼。
宫词 其五十八
周彦质（宋代）

瑞竹初生每觉长，分岐共簳出宫墙。普天无限成林地，故产皇家是吉祥。
行香子（梅）
晁补之（宋代）

雪里清香，月下疏枝。更无花、比并琼姿。一年一见，千绕千回。向并开时，愁花放，恐花飞。

芳樽移就，幽葩折取，似玉人，携手同归。扬州应记，东合逢时。恨刘郎误，题诗句，怨桃溪。
秋夜怀友
马吉甫（唐代）

故人在天末，空庭明月时。白云劳寤寐，芳树歇华滋。

蟋蟀鸣秋草，蜘蛛弄晓丝。菊花应可汎，留兴待□□。
子昂竹石
刘永之（明代）

古研麝煤香，书传雨漏墙。高斋对松雪，随意写潇湘。
送郭赞府归淮南
韩翃（唐代）

骏马淮南客，归时引望新。江声六合暮，楚色万家春。

白苎歌西曲，黄苞寄北人。不知心赏后，早晚见行尘。
崇寿客舍夜闻子规得三绝句写呈平父兄烦为转寄彦集兄及两县间诸亲友 其三
朱熹（宋代）

空山后夜子规号，斗转星移月尚高。梦里不知归未得，已驱黄犊度寒皋。
临江仙（稚川生日）
洪适（宋代）

钓濑怀珠山韫玉，谪仙至自蓬莱。它年勋业上云台。棣华开幕府，莲沼屈英才。

南极逢秋光烂烂，门阑香雾萦回。须将寿卉荐琼杯。篱东明日菊，借取一枝来。
南还答汪公干兼别京中同好 其四
区大枢（明代）

叹息复何言，为别已在兹。对酒不能酣，抚缨立路歧。

河清难再俟，白日忽西驰。感君意气多，期我岁寒知。

愿言终努力，长歌怀此辞。
春思
方岳（宋代）

杨柳生寒莫上楼，夕阳芳草泥人愁。
情知社近迎新燕，尽卷湘帘不下钩。
丹霞遇庞化赞
释智遇（宋代）

邂逅漉篱翁，言谈耳又聋。
不知何处去，破帽里西风。
赠友人莫之用
葛立方（宋代）

抱犬高眠已云足，更得牛衣有余燠。
起来败絮拥悬鹑，谁羡龙髯织冰縠。
踏翻菜园底用羊，从他春雷吼枯肠。
击钟烹鼎莫渠爱，小芼自许猴葵香。
半世饥寒孔移带，鼠米占来身渐泰。
吉云神马日匝三，樗蒱肯作猪奴熊。
虎头食肉何足夸，阴德由来报宜奢。
丹灶功成无跃兔，玉函方祠缘青蛇。
赠写真李道士
苏辙（宋代）

君不见景灵六殿图功臣，进贤大羽东西陈。
能令将相长在世，自古独有曹将军。
嵩高李师掉头笑，自言弄笔通前身。
百年遗像谁复识，满朝冠剑多传人。
据鞍一见心有得，临窗相对疑通神。
十年江海须半脱，归来俯仰惭簪绅。
一挥七尺倚墙立，客来顾我诚似君。
金章紫绶本非有，绿蓑黄箬甘长贫。
如何画作白衣老，置之茅屋全吾真。
一翦梅（客中新雪）
方岳（宋代）

谁翦轻琼做物华。春绕天涯。水绕天涯。园林晓树恁横斜。道是梅花。不是梅花。

宿鹭联拳倚断槎。昨夜寒些。今夜寒些。孤舟蓑笠钓烟沙。待不思家。怎不思家。
久雨初霁偕云门四兄江楼小饮
黄文圭（清代）

江上芦花白，吟情又入秋。连朝閒对雨，八月冷披裘。

牛马呼名久，乾坤放眼收。不妨同啸傲，携手一登楼。
源禅游吴造沈香佛像及诸经，归峨嵋山 其二
袁宗道（明代）

曾闻西蜀境，独有大峨殊。雪色何年岁，佛光定有无。

狖声当夜激，鸟道折云趋。远觅心初歇，应明系里珠。
登骑石山
黄汝嘉（宋代）

江城楼阁辟嵯峨，如此随风燕雀何。
古木望中松柏少，好花开处杏桃多。
徐殷旧宅僧为主，褚氏閒亭鹤占坡。
花落花开今古事，青山无语野樵歌。
送李宣叔倅漳州
王安石（宋代）

闽山到漳穷，地与南越错。
山川郁雾毒，瘴疠春冬作。
荒茅篁竹闲，蔽亏有城郭。
居人特鲜少，市井宜萧索。
野花开无时，蛮酒持可酌。
穷年不值客，谁与分杯杓。
朝廷尚贺俊，磊砢充台阁。
君能喜节行，文艺又该博。
超然万里去，识者为不乐。
予闻君子居，自可救民瘼。
苟能御外物，得地无美恶。
似闻最南方，北客今勿药。
林麓换风气，兽蛇凋毒虫。
如漳犹近州，气冷又销铄。
珍足海物味，其厚不为薄。
章举马甲柱，固已轻羊酪。
蕉黄荔子丹，又胜楂梨酢。
逢衣比多士，往往在丘壑。
从容与笑语，岂不慰寂寞。
太守好觞咏，嘉宾应在幕。
想即有新诗，流传至京洛。
次韵童尚质书怀三首
陈著（宋代）

夜寂气如洗，心閒理自明。
凝香清梦寐，读易悟生平。
月树乌惊晓，云阶鹤报更。
闭门佳致意，名利一毛轻。
馆中写怀寄乐山琴庵
张埴（宋代）

动荡六合间，是谁行春风。万有本天分，此气何冲融。

一嘘著旧树，几朵班新红。居然受巧摘，持以当晴穹。

相期到烂熳，一笑成舂容。政不满金谷，何复言锦宫。

未尝五日雨，人事乃尔穷。亦思发幽抱，求勿孤天工。

跛履去洛阳，打拐不谓同。旦莫造化手，倘侠辟可衷。
广东黄漕
曾丰（宋代）

眼醒蓬岛饱瀛洲，他水他山何足游。郎宿自阑朝北极，使车谁枉指南州。

浩浩汤汤广诸海，无人能与相融会。天遣公开东计台，融会诸海新诗内。

奇奇怪怪桂诸峰，无人能与相会融。天遣公开西帅府，会融诸峰古文中。

进衣匆遽吾民事，退食从容吾道许。诗文平淡潮柳州，公则视之为末艺。

包笼天地孟轲篇，收管山川马迁记。仰观俯察易象真，更勘画前精入神。

未为三公效燮理，先与万物归弥纶。事非战国而来事，人是羲皇以上人。
偈颂一百六十首
释宗杲（宋代）

投子下绳床，今朝为举扬。
驴前马后汉，切忌乱承当。
句
杨徽之（宋代）

新霜染枫叶，皎月借芦花。（《秋日》）

废宅寒塘水，荒坟宿草烟。（《哭江为》，见《纪事》）
即事
李光（宋代）

野性闲心不可鞿，归来况复故人稀。三杯自可频招隐，一局何妨小合围。
中秋月
裴说（唐代）

一岁几盈亏，当轩重此期。幸无偏照处，刚有不明时。

色静云归早，光寒鹤睡迟。相看吟未足，皎皎下疏篱。
舟中怀稚子
袁说友（宋代）

远浦三更月，春风一夜程。
平生惯安静，多病怯征行。
急橹夸先后，连山护送迎。
关心小儿女，幽梦落东城。
猗猗亭夜月
毛滂（宋代）

猗猗亭下竹，娥娥竹上月。
微风静兰路，水石相映发。
盈前婵娟子，秀色粲玉骨。
褰衣往从之，露泣苔侵袜。
过东邻归小憩
陆游（宋代）

篮舆过邻曲，绿野喜新晴。
暖日生花气，丰年入碓声。
筑陂乡竭作，买犊户深耕。
归舍还寻睡，残书傍枕横。
杂感
陆游（宋代）

志士山栖恨不深，人知已是负初心。
不须先说严光辈，直自巢由错到今。
复以前韵示别
韦骧（宋代）

泛鹢兹辰去，前驺几日回。离觞釂浮蚁，暮角听吹梅。

雪峤初消玉，涛江远震雷。应多解颐句，归觐锦囊开。
江上
释文珦（宋代）

无柰春芳损客心，每於江上独行吟。
朝朝莫莫寒潮水，不似归愁一度深。
水心即事六乎兼谢吴民表宣义
叶适（宋代）

我久无家今谩归，卖田买宅事交违。
填高幫阔为深费，柱涉檐低可厚非。
练湖
袁说友（宋代）

练湖四十里，往往半徐州。
巨浸膏千亩，余波济万艘。
回旋迷宿鸟，浩荡狎飞鸥。
父老相迎问，犹怀旱暵忧。
种松苗
谢迁（明代）

杪冬天宇霁，阴崖冰雪消。荷锄向西崦，课童植松苗。

众卉岂不荣，未雪已先凋。松姿贞且劲，凌寒见孤标。

岩谷势幽阻，土脉亦不硗。栽培藉雨露，但苦牧与樵。

樵牧苟不侵，拱把遂成乔。当年手所植，今已百尺条。

岁月尚吾与，见尔复昂霄。湖山归旧隐，依云结新巢。

嗟嗟赤松子，自昔成久要。松间路不迷，来往任逍遥。
大松
王令（宋代）

十寻瘦干三冬绿，一亩浓阴六月清。
莫谓世材难见用，须知天意不徒生。
长蛟老蜃空中影，骤雨惊雷半夜声。
却笑五株乔岳下，肯将直节事秦嬴。
宫词
王珪（宋代）

夜深独倚栏干角，玉笛横吹弄月明。
馀响度云无处觅，人间闻得两三声。
喜迁莺
赵温之（宋代）

琼姿冰体。料莹光乍傅，广寒宫里。北陆寒深，南园春先，此后万花方起。翦霞斗萼，裁蕊砌□，天与高致。大潇洒，最宜雪宜月，宜亭宜水。

好是。天涯庾岭上，万株浮动香千里。屏写横斜，鬓插垂袅，占尽秀骨清意。醉魂易醒，吟兴信来，佳思无际。为传语，向东风，甘使无言桃李。
云
李峤（唐代）

大梁白云起，氛氲殊未歇。锦文触石来，盖影凌天发。

烟煴万年树，掩映三秋月。会入大风歌，从龙赴圆阙。
闻雁
李延兴（元代）

流响迷湘浦，馀哀隔陇云。角残灯外听，钟定枕边闻。
谢丘子中惠诗
陈藻（宋代）

高叟生来五十年，方知弄笔学诗篇。
此翁甲子才奇一，吟咏看看到适边。
山上有泽咸
林希逸（宋代）

彼泽卑而汇，维山峻且巉。上应无见有，气以感而咸。

石隐虚中窍，春蒸润下咸。画前分艮兑，象外识机缄。

野露浮江柳，溪云到岭杉。个中皆易理，具眼要非凡。
试笔
罗适（宋代）

金门秃笔积如山，黄阁磨煤夜不乾。试借荐贤书稿看，应无一字及孤寒。
题人家壁
陈造（宋代）

等是黄粱未熟时，车尘马足竟胡为。
山翁不起功名想，足糓多田正自奇。
游郭希吕石洞二十咏·高碧
刘过（宋代）

小山碧巉岩，直上与天齐。
诗成欲磨崖，藤罗费攀跻。
将去福州
吕本中（宋代）

委曲随人久未甘，翛然午枕睡方酣。功名到此终无分，身世从来百不堪。

为己工夫今粗晓，住山活计久相谙。他时不用求三径，投老才须住一庵。
小舟过吉泽效王右丞
陆游（宋代）

泽园霜露晚，孤村烟火微。
本去官道远，自然人迹稀。
木落山尽出，钟鸣僧独归。
渔家闲似我，未夕闭柴扉。
送张宗在偕其伯兄宗自之官晋安
李流芳（明代）

君家有仙吏，栽花晋安县。十月发吴江，千山树如茜。

知子重友于，兼亦爱游玩。相携山水乡，埙篪何婉娈。

子于季孟间，鼎足名夙擅。晚成自有时，涉历乃益练。

贤兄豁达人，剸割岂不惯。操刀或踌躇，旁观子亦善。

熏风榕树下，秋气芳兰畔。猩红荔子盘，雪白江瑶馔。

闭门但加餐，勿使乡心乱。
先天易吟三十首
方回（元代）

八卦各为八，枝从干上横。
厥初有何物，万物一根生。
南乡子·帘幕閟深沈
黄机（宋代）

帘幕閟深沈。灯暗香销夜正深。花落画檐鸣细雨，岑岑。滴破相思万里心。晓色未平分。翠被寒生不自禁。待得梦成翻恶况，堪颦。飞雁新来也误人。
过绿杨桥
陆游（宋代）

过县东驰十里遥，行吟不觉度溪桥。硙轮激水无时息，酒旆迎风尽日摇。

半掩店门灯煜煜，横穿村市马萧萧。秦吴万里行几遍，莫恨尊前绿鬓凋。
旅次二首
葛立方（宋代）

视印宜春一月过，宁知平地起风波。
未成黔突真如传，俄复脂车去似梭。
虽快徵君还北牖，却思太守类南柯。
流行坎止何须问，似觉闲中所得多。
蒲坂道中
张杉（清代）

峻坂长驱匹马过，春风吹客奈愁何？重华不返苍梧驾，孤竹空愁《采蕨歌》。

北望云中迷紫塞，西来天上泻黄河。幽怀故国归何处，此日征衣泪更多。
次韵朱晦翁十梅·早梅
王炎（宋代）

皎皎姑射仙，缟衣而黄里。
一别如许时，见之先失喜。
孤柞叹
蒋湘垣（清代）

龙鳞犀甲云垂地，百尺搀天入天际。斩以斤斧引以绳，谷倒岩天倏憔悴。

森然古色据当路，故老不知几年岁。孤根裂下劫灰余，铁干排空走元气。

屈曲惭非梁栋材，支离委绝亦可哀。土人言此无所用，杀代不异草与莱。

吾闻物以不材老，惜其自养到合抱。乍可萧条凌雪霜，忍看埋没随百草。

翻思物理岂有极，汉宫五柞亦萧瑟。垂杨袅袅不自持，太息风前尔何物。
湖上寓居杂咏 其八
姜夔（宋代）

囊封万字总空言，露滴桐枝欲断弦。
时事悠悠吾亦嫩，卧看秋水浸山烟。
龙门八咏·远公龛
刘长卿（唐代）

松路向精舍，花龛归老僧。闲云随锡杖，落日低金绳。
入夜翠微里，千峰明一灯。
云岩寺
释永颐（宋代）

老来好古尚关心，寺里荒题几度寻。
山鹊报晴窥画阁，水鸡嫌雨上高林，
麦残余冷收春候，楝落轻风滞晚阴。
无限幽怀难肯写，一凭阑罢一间吟。
病中寄山中故旧八首 其一
释德洪（宋代）

室空无侍者，唯置一匡床。万事俱衰落，但馀常寂光。
点绛唇 忆琼章姊
沈宪英（明代）

帘外轻寒，谢娘风絮无人见。桃花如面，肠断春归燕。

人去瑶台，花觉东风贱。湘帘卷，绿杨千线，烟锁深深院。
复至新乡廨寄张穉
晃冲之（宋代）

驱车出吾庐，落月犹在树。
我行欲何之，所以河源去。
去去益已欲，炯炯不可论。
群语车铎间，尚想犯女喧。
稍步原上路，渐见柳下村。
雾草结夙露，风林散朝暾。
悠悠望蘧庐，我仆欣载奔。
蓝出日在毕，今出壁中昏。
昔如水上鸥，今中槛中猿。
所忧负平生，岂但感寒暄。
明济十里黄，猗猗见淇园。
晚投伯氏廨，拓落复何言。
周览故时居，愐见松菊存。
故侣未易招，且自置肴樽。
梅花集句 其五十
李龏（金朝）

一枝折尽一重新，才见吴州百草春。山路独归冲夜雪，不堪仍送故乡人。
道者化栽树
释月涧（宋代）

倒握仰山锹在手，掀翻大地觅知音。纵饶济北阴凉树，入土也须三尺深。
杂兴五首
艾性夫（元代）

蚕丝自缠缚，蛛网费经营。
智巧同役役，得丧何不平。
益人者损己，害物乃利生。
一抱仰天愧，一甘就镬烹。
祸淫与福善，此理未分明。
监簿杨倜得第南归惠诗因和元韵赠其行
陈襄（宋代）

楚客多年泽畔吟，文穷尤见用功深。尺书屡贡宾王府，斗粟宁酬事道心。

长铗由来歌旧馆，鸣驺从此别中林。寄言乡校青衿子，君去何人更嗣音。
仲夏赏月次雪斋韵二首 其二
司马述（宋代）

停杯待明月，喜见十分圆。曩昔诗犹在，今宵事偶全。

浩歌休问夜，至乐莫非天。愿侍金樽侧，时来接款延。
贺新郎·谁识昂昂鹤
洪咨夔（宋代）

谁识昂昂鹤。且随缘、剩水残山，东村西落。世事几番新局面，看底却高三著。况转首、西山日薄。雪意压檐梅索笑，任柄长、柄短邻家杓。篘小瓮，动孤酌。见花忆得年时昨。正微醺、独步黄昏，被花迷却。冷月吹香春弄影，么凤梢头先觉。恍梦断、罗浮山脚。欲寄心期无驿使，想凌寒、不奈腰肢约，空凭暖，画栏角。
次韵蒲左丞游虎丘十首
朱长文（宋代）

云霞咫尺压吴郊，乘兴斯须棹小舠。
欲往结庐嗟未得，羡他何氏有三高。
和诗送茶寄孙之翰
蔡襄（宋代）

北苑灵芽天下精，要须寒过入春生。
故人偏爱云腴白，佳句遥传玉律清。
衰病万缘皆绝虑，甘香一味未忘情。
封题原是山家宝，尽日虚堂试品程。
唤鱼亭
李石（宋代）

湖水涵空雪浸崖，老龙以下听差排。从今分钵供鱼饼，日与随钟具一斋。
雨中排闷
洪适（宋代）

饭牛戴笠牧童昏，安得斜阳过别村。户外涎蜗行半壁，床头渴鼠侧空樽。

花残莺老浑如梦，水到渠成不见痕。天意未晴人未饮，家奴款曲办籸盆。
夏景 炎宵恶明烛
刘辰翁（宋代）

畏日才宵匿，谁教烛又添。明虽无可恶，看得故成炎。

漏永风如禁，膏残饮未厌。万枝何用许，一点有人嫌。

蛾命那知惜，虫花懒复占。吴牛应自笑，何事畏银蟾。
渔家傲·混沌杳冥经寰宇
侯善渊（元代）

混沌杳冥经寰宇。彩霞散尽明玉兔。西落咸池复回顾。心开悟。凝魂晦魄金乌趣。美盼扶彝寒光露。氤氲三色淳清素。直遇瑶天携女婺。无点污。丹书永系琳宫住。
次朱通判敦儒韵 其二
吕颐浩（唐代）

天台山下草堂深，樽酒时倍钓叟倾。屏迹分甘归畎亩，放怀谁复羡公卿。

幽栖幸免牵荣辱，高遁何须隐姓名。洛浿词人通显后，愿来相访伴山行。
京师上巳篇
杜笃（两汉）

窈窕淑女美胜艳，妃戴翡翠珥明珠。
下第东归作
殷尧藩（唐代）

十载驱驰倦荷锄，三年生计鬓萧疏。辛勤几逐英雄后，

乙榜犹然姓氏虚。欲射狼星把弓箭，休将萤火读诗书。

身贱自惭贫骨相，朗啸东归学钓鱼。
次韵杨明叔见饯十首
黄庭坚（宋代）

元之如砥柱，大年若霜鹗。
王杨立本朝，与世作郛郭。
观公有胆气，自可继前作。
丈夫存远大，胸次要落落。
石门瀑布
张扩（宋代）

胸中顿有两龙湫，晚向尘寰得胜游。定是伏龙思远客，剩分一派洗穷愁。
频访卢秀才（卢时在选末）
韩偓（唐代）

药诀棋经思致论，柳腰莲脸本忘情。

频频强入风流坐，酒肆应疑阮步兵。
岁晏用赵谊父访云心韵以寄
张蕴（宋代）

看春知几度，玄发故应非。
世事真犹梦，人生瘦胜肥。
竹边随意入，梅下得诗归。
缅想羊何友，湖山乐所依。
寄题杨敏叔虢州吏隐亭
梅尧臣（宋代）

贤哉虢略君，守虢事颇简。
有亭後园中，登览早至晚。
了了松柏关，气象入醉眼。
花草发琐细，禽鸟蹄睍睆。
竟日人不来，亦莫去杯盏。
恺藏主号庾岭
释智愚（宋代）

南宗北祖争衣处，雨洗风磨石尚新。灵迹岂知千载后，丛林犹有昔时人。
皇后阁端午帖子词
宋庠（宋代）

魏井开冰洁，齐宫献服新。
宫门无暑气，犹许艾为人。
赣州出示马提刑留题麻姑山次韵
赵蕃（宋代）

发轫名山三十年，每逄佳处一悠然。
独于此地欠行迹，始信兹悠亦属天。
坛记旧模唐刺史，句题今诵两诗仙。
和篇末至夫何敢，势似求鱼乃木缘。
铁枪行
高文照（清代）

将军之矛丈八尺，瞋目当桥勇无敌。力士之锥百廿斤，大索十日虚无人。

天生异人定自异，何物彦章凭壮气。赤脚入棘不足神，手弄一枪等游戏。

由来枪利马必骁。岂有巨马三丈高。沙陀义子等闲耳，浪说使铁如使篙。

呜呼，豹死文章人死节，不在区区一块铁。
句
朱翌（宋代）

琉璃虚空甚圆满，紫磨山川更新铸。
刘行简前日帖赞
岳珂（宋代）

情叶事之宜，笔力亦称之。
虽得于歙水之湄，然望而识其为苕溪也。
林下十二子诗 兰子芳
王十朋（宋代）

国香入鼻忽扬扬，知是光风泛子芳。林下自全幽静操，纵无人采亦何伤。
四月三日同子坦子聿游湖中诸山
陆游（宋代）

我行无所诣，悠扬信舴艋。
爱此绿树村，舍棹度小岭。
路穷忽披豁，怳然得异境，苍玉立万峰，清镜渺千顷。
更为西南行，聊破春昼永。
遥看秀邃处，疑足事幽屏。
一崦果可人，奇石插碧井，锵鸣若环佩，其味复甘冷；徘徊不忍去，照我须鬓影。
须臾日穿林，井面光炯炯。
古今胜绝意，正用一笑领。
安得绝世喧，於兹慕箕颍。
方公说通直见示与小子京和答棋诗四篇因次本
苏颂（宋代）

衰病常求饮上池，药投坚痞苦难知。
间挥绿绮歌三乐，静玩韦编诵九师。
纵有文章忧瓿酱，剧无机智懒行棋。
爱君高唱多才思，撩摘羁怀入小诗。
嘉公济冲晦见访
释契嵩（宋代）

数曲青溪山数重，山深日暮已鸣钟。忽闻行客门前语，来觅幽人林下踪。

初接风流殊历落，更张灯火倍迎逢。不须便去疑无待，已有黄粮在宿舂。
句 其一
李錞（宋代）

绿净随时看上鱼。
谒先垄
纪逵宜（清代）

不肖耽微禄，久客松水湄。墓门弗亲扫，魂梦常依驰。

登第今改弗，远赴楚天涯。故里难稽留，捧檄有程期。

晨兴出西郭，肃穆瞻松茨。忆昔两亲在，勤拳多训辞。

望子为良臣，勿使家风颓。儒弗虽苦饥，清白长自持。

禄养已不逮，五内徒悲摧。拜罢仰墓表，欲去步迟迟。

人生孰难忘，难忘膝下时。
中了山作
赵师秀（宋代）

城郭经寒近佛生，偶来高顶作山行。
竹房冷落无僧在，独倚阑干听晚莺。
枕上六言二首 其二
范成大（宋代）

独眠被出圭角，晏起帐承隙光。一老绸缪牖户，几人颠倒衣裳。
浮邱八景 其六 朱明馆
张廷臣（明代）

双鹤高飞薄太清，罗浮东去是蓬瀛。丹砂未就沧洲晚，孤馆采芳空复情。
红娘子
程垓（宋代）

小小闲窗底。曲曲深屏里。一枕新凉，半床明月，留人欢意。奈梅花引里唤人行，苦随他无计。

几点清觞泪。数曲乌丝纸。见少离多，心长分短，如何得是。到如今、留下许多愁，枉教人憔悴。
荅朱云厓何梅壑复用前韵
邵宝（明代）

腹笥便便不姓边，暮年诗兴似青年。一春风雨题缄外，万古江青放笔前。

壑倚梅花真入画，云生厓石自成缘。晚凉相过须乘兴，酒在清樽月在天。
感秋六首
郑獬（宋代）

日车辗东井，一阴穿土生。
死草出飞火，杀机从此萌。
况及八月秋，大昴腾光精。
气势日发励，乾坤露峥嵘。
万木赤立死，百虫相吊鸣。
菲菲黄菊花，幽丛发孤英。
采撷对樽酒，悲歌不能倾。
所悲阳德消，日与群阴争。
同诸公饯望元因宿谷隐以何当风雨夜复此对床
李廌（宋代）

雨气天末来，暝色江皋起。
层林蔽楼观，黯淡水云里。
匹马何所从，翩翩五公子。
异时天一方，相遇忽在此。
温言各慰惜，道旧半悲喜。
熠熠萤度帏，泫泫础流泚。
他乡念羇旅，况复饯行李。
一笑未易阑，相望迹千里。
秋江冒后土，余潦满沟浍。
行人泥没輈，腐黍乱荒荟。
结客山中游，风雨在颠沛。
峥嵘栋宇下，磊落宜我辈。
还同竹溪逸，笑傲盼庭桧。
繁阴阻杖履。曀曀几弦晦。
谁能决顽云，共此明月对。
题文休承折枝梅花图 其一
张萱（明代）

东皇着意散琼瑶，管领阳和尔独饶。谁折一枝传老笔，却勾春色满冰销。